Euroopa parlamendi ja nõukogu direktiiv 2002/2/EÜ,

28. jaanuar 2002,

millega muudetakse nõukogu direktiivi 79/373/EMÜ segasööda ringlusse laskmise kohta ning tunnistatakse kehtetuks komisjoni direktiiv 91/357/EMÜ

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Majandusühenduse asutamislepingut, eriti selle artikli 152 lõike 4 punkti b,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

olles konsulteerinud regioonide komiteega,

tegutsedes asutamislepingu artiklis 251 sätestatud korras [3] ja vastavalt lepituskomitee poolt 2001. aasta 20. novembril heakskiidetud ühistekstile

ning arvestades järgmist:

(1) Nõukogu direktiiv 79/373/EMÜ [4] sätestab ühenduses segasööda ringlusse laskmist käsitlevad eeskirjad.

(2) Märgistamise osas on direktiivi 79/373/EMÜ eesmärk tagada, et loomakasvatajate käsutuses oleks objektiivne ja võimalikult täpne informatsioon sööda koostise ja kasutamise kohta.

(3) Direktiiv 79/373/EMÜ nägi kuni käesoleva ajani ette tootmisloomade sööda koostise paindliku deklareerimise, mis piirdus söödamaterjalide nimetamisega ilma koguseid märkimata, jättes samuti võimaluse märkida söödamaterjalide asemel ära nende kategooriad.

(4) Sellele vaatamata on veiste spongioosse entsefalopaatia kriis ja hiljutine dioksiinikriis tõendanud kehtivate sätete ebapiisavust ja vajadust täpsema kvalitatiivse ja kvantitatiivse teabe järele tootmisloomade segasööda koostise kohta.

(5) Üksikasjalik kvantitatiivne teave võib aidata tagada potentsiaalselt saastunud söödamaterjalide seostamise konkreetsete partiidega, mis on tervishoiu seisukohalt kasulik ning hoiab ära rahvatervisele olulist riski mittekujutavate toodete hävitamise.

(6) Sellest tulenevalt on antud olukorras kohane kehtestada kohustus deklareerida kõik tootmisloomade segasöödas esinevad söödamaterjalid ja nende kogused.

(7) Praktilistel põhjustel on otstarbekas deklareerida tootmisloomade segasöödas sisalduvad söödamaterjalid ja nende kogused selleks ette nähtud etiketil või saatedokumendis.

(8) Segasöödas sisalduvate söödamaterjalide deklareerimine on teatud juhtudel loomakasvatajate jaoks olulise tähtsusega. Seega on asjakohane, et märgistamise eest vastutav isik koostaks kliendi palvel üksikasjaliku nimekirja kõikidest kasutatud söödamaterjalidest koos nende täpse sisaldusega massiprotsentides.

(9) Samuti on oluline, et avaldatud andmed oleksid sööda ringluse kõigis etappides ametlikult kontrollitavad. Seega on kohane, et pädevad ametiasutused teostaksid kooskõlas loomasöötade ametliku kontrollimise korraldamise põhimõtteid sätestava nõukogu 25. oktoobri 1995. aasta direktiiviga 95/53/EÜ [5] segasööda märgistamisel esitatava informatsiooni õigsuse järelevalvet ning et segasööda tootjad kohustuksid järelevalve tõhususe tagamiseks tegema pädevatele ametiasutustele kättesaadavaks kõik ringlusse laskmiseks mõeldud söötade koostist puudutavad dokumendid.

(10) Otstarbekusuuringu alusel esitab komisjon 2002. aasta 31. detsembriks Euroopa Parlamendile aruande ja sellega koos asjakohase ettepaneku positiivse nimekirja kehtestamiseks lähtuvalt aruandes esitatud järeldustest.

(11) Lemmikloomatoidu kui eriotstarbelise sööda märgistamise jaoks on samuti vajalik kehtestada erisätted.

(12) Kuna tulevikus ei ole enam võimalik deklareerida tootmisloomade segasööda märgistamisel söödamaterjalide endi asemel nende kategooriaid, tuleks komisjoni 13. juuni 1991. aasta direktiiv 91/357/EMÜ, [6] millega sätestatakse muude kui lemmikloomade segasöötade märgistamisel kasutada lubatud kategooriad, kehtetuks tunnistada,

ON VASTU VÕTNUD KÄESOLEVA DIREKTIIVI:

Artikkel 1

Nõukogu direktiivi 79/373/EMÜ muudetakse järgmiselt:

1. artikli 5 lõiget 1 muudetakse järgmiselt:

a) punkt j asendatakse järgmisega:

"j) partii viitenumber;"

b) lisatakse järgmine punkt:

"k) muudele kui lemmikloomadele mõeldud segasöötade puhul järgmine märge: "käesolevas söödas kasutatud söödamaterjalide täpse sisalduse kohta massiprotsentides saab teavet järgmiselt isikult:…"; (käesolevas lõikes viidatud andmete esitamise eest vastutava isiku nimi või ärinimi, aadress või juriidiline aadress, telefoninumber ja e-posti aadress). See informatsioon esitatakse kliendi nõudmisel.";

2. artikli 5 lõiget 3 muudetakse järgmiselt:

a) jäetakse välja punkt c;

b) jäetakse välja punkt g;

3. artikli 5 lõike 5 punkt d asendatakse järgmisega:

"d) minimaalne säilivusaeg, netokogus, partii viitenumber ja loa- või registreerimisnumber võivad olla märgitud väljapoole lõikes 1 nimetatud märgistusandmete jaoks reserveeritud pinda; sellisel juhul peab viimaste juures olema märge selle kohta, kus vastav informatsioon on esitatud.";

4. artikkel 5c asendatakse järgmisega:

"Artikkel 5c

1. Kõik segasöödas kasutatavad söödamaterjalid loetletakse üles nende täpseid nimetusi kasutades.

2. Segasöödas esinevate söödamaterjalide loetelu kohta kehtivad järgmised eeskirjad:

a) muudele kui lemmikloomadele mõeldud segasöödad:

i) segasöödas esinevate söödamaterjalide loetelu koos vastava sisaldusega massiprotsentides kahanevas järjestuses,

ii) eespool nimetatud protsentide puhul on lubatud hälbe suurus ± 15 % deklareeritud väärtusest;

b) lemmikloomadele mõeldud segasöödad: segasöödas esinevate söödamaterjalide loetelu kas koos sisalduva kogusega või reastades nende nimetused kaalu järgi kahanevas järjestuses.

3. Lemmikloomadele mõeldud segasöötade puhul võib segasöödas sisalduva söödamaterjali nimetuse asendada söödamaterjali kategooria nimetusega vastavuses artikli 10 punktis a kehtestatud erinevaid söödamaterjale ühendavate kategooriatega.

Ühe deklareerimisviisi kasutamine neist kahest välistab teise kasutamise, välja arvatud juhul, kui mõni segasöödas sisalduv söödamaterjal ei kuulu ühessegi kehtestatud kategooriasse; sel juhul lisatakse vastava söödamaterjali täpne nimetus kategooriate loetelusse, reastatuna kaalu järgi kahanevas järjestuses.

4. Lemmikloomade segasööda märgistus võib tähelepanu äratamiseks sisaldada spetsiaalset märget ühe või enama segasööda iseloomustamiseks olulise söödamaterjali esinemise või madala sisalduse kohta. Sellisel juhul tuuakse selgelt ära vastava(te) söödamaterjali(de) minimaalne või maksimaalne sisaldus massiprotsentides kas tähelepanu äratamiseks lisatud märke vastas või söödamaterjalide loetelus asjaomase söödamaterjalide kategooria vastas, märkides ära vastava(te) söödamaterjali(de) nimetuse(d) koos sisaldusega massiprotsentides.";

5. artiklile 12 lisatakse järgmine alalõik:

"Nad näevad ette, et segasööda tootjad kohustuvad tegema ametliku kontrolli teostamise eest vastutavatele ametiasutustele nõudmisel kättesaadavaks kõik ringlusse laskmiseks mõeldud söötade koostist puudutavad dokumendid, mis võimaldavad kontrollida märgistusel esitatud informatsiooni paikapidavust.";

6. lisatakse järgmine artikkel:

"Artikkel 15a

Komisjon esitab liikmesriikidelt saadud informatsiooni põhjal hiljemalt 6. novembril 2006 Euroopa Parlamendile ja nõukogule aruande artikli 5 lõigu 1 punktides j ja l ning lõigu 5 punktis d, artiklis 5c ja artikli 12 teises alalõigus sätestatud meetmete rakendamise kohta, pöörates erilist tähelepanu segasöötade märgistusel toodud söödamaterjalide koguste nimetamisele massiprotsentides koos lubatud hälbega, ning koos sellega võimalikud ettepanekud kõnealuste meetmete tõhustamiseks."

Artikkel 2

Komisjoni direktiiv 91/357/EMÜ tunnistatakse alates 2003. aasta 6. novembrist kehtetuks.

Artikkel 3

1. Liikmesriigid jõustavad käesoleva direktiivi järgimiseks vajalikud õigusnormid hiljemalt 6. märtsil 2003. Liikmesriigid teatavad sellest viivitamata komisjonile.

Liikmesriigid kohaldavad neid meetmeid alates 6. novembrist 2003.

Kui liikmesriigid kõnealused meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas vastuvõetavate siseriiklike õigusnormide tekstid.

Artikkel 4

Käesolev direktiiv jõustub selle Euroopa Ühenduste Teatajas avaldamise päeval.

Artikkel 5

Käesolev direktiiv on adresseeritud liikmesriikidele.

Brüssel, 28. jaanuar 2002

Euroopa Parlamendi nimel

president

P. Cox

Nõukogu nimel

eesistuja

J. Piqué I Camps

[1] EÜT C 120 E, 24.4.2001, lk 178.

[2] EÜT C 140, 18.5.2000, lk 12.

[3] Euroopa Parlamendi 4. oktoobri 2000. aasta arvamus (EÜT C 178, 22.6.2001, lk 177), nõukogu 19. detsembri 2000. aasta ühisseisukoht (EÜT C 36, 2.2.2001, lk 35) ja Euroopa Parlamendi 5. aprilli 2001. aasta otsus (Euroopa Ühenduste Teatajas seni avaldamata). Euroopa Parlamendi 11. detsembri 2001. aasta otsus ja nõukogu 19. detsembri 2001. aasta otsus.

[4] EÜT L 86, 6.4.1979, lk 30. Direktiivi on viimati muudetud direktiiviga 2000/16/EÜ (EÜT L 105, 3.5.2000, lk 36).

[5] EÜT L 265, 8.11.1995, lk 17. Direktiivi on viimati muudetud direktiiviga 1999/20/EÜ (EÜT L 80, 25.3.1999, lk 20).

[6] EÜT L 193, 17.7.1991, lk 34. Direktiivi on viimati muudetud direktiiviga 98/67/EÜ (EÜT L 261, 24.9.1998, lk 10).

--------------------------------------------------